Covid-19-samevatting: Reserwemag opgeroepLede van die SANW in Kaapstad (Foto: Ian Landsberg/ANA) Die Suid-Afrikaanse Nasionale Weermag (SANW) het lede van die reserwemag opgeroep om hulle tydens die algehele landwye afsondering by te staan in ’n poging om die verspreiding van die nuwe koronavirus (Covid-19) hok te slaan. Die departement van verdediging het Saterdag in ’n verklaring gesê die Suid-Afrikaanse Militêre Mediese Diens het ook sy reserwemaglede opgeroep in die stryd teen Covid-19. Dit sluit in dokters, verpleegsters, noodwerkers en ander gesondheidspraktisyns. “Die SANW is dankbaar teenoor die lede van die reserwemag vir hul bereidwilligheid om te dien en doen ŉ beroep op burgerlike werkgewers om hul personeellede beskikbaar te stel wat vir die reserwemag opgeroep is,” het die departement gesê. Dr. Zweli Mkhize. Foto: Elmond Jiyane Te min griepinspuitings Dr. Zweli Mkhize, minister van gesondheid, het Saterdagaand gesê Suid-Afrika het slegs ’n beperkte aantal voorraad griepinspuitings ontvang. Die inspuitings word ’n jaar voorruit bestel. Volgens Mkhize het nie die publieke en private sektor die Covid-19-pandemie voorspel of verwag toe hulle hul bestellings geplaas het nie. “Dit beteken dat ons ŉ te klein voorraad griepinspuitings het,” het die minister gesê. Gesondheidswerkers sal nou voorkeur geniet om die griepinspuiting te kry. “Die land kan nie bekostig dat die gesondheidswerkers siek word nie veral namate die griepseisoen naderkom. Dit is een van die belangrikste lesse wat ons by ander lande geleer het wat ook die pandemie ervaar,” het Mkhize gesê. Teen Saterdagaand is 1 187 bevestigde gevalle Covid-19 in Suid-Afrika aangemeld. Soveel gevalle wêreldwyd Argieffoto ter illustrasie. (Foto: Andy Wong, AP) Volgens die barometer Worldometer se statistieke is altesaam 664 192 bevestigde gevalle van Covid-19 teen Sondag vroegoggend regoor die wêreld aangemeld. Byna 31 000 pasiënte het reeds weens die virus omgekom terwyl meer as 142 000 reeds van Covid-19 herstel het. Luidens dié statistieke het 490 945 pasiënte tans die virus waarvan 5% in ’n ernstige of kritieke toestand is (25 207). Die VSA is tans die nuwe episentrum van die virus met 123 774 bevestigde gevalle van Covid-19. Meer as 2 200 pasiënte het reeds in die VSA weens die virus omgekom. Italië het reeds 92 472 bevestigde gevalle en 10 023 sterftes aangemeld.